༈ ན་མོ་གུ་རུ་མཉྫུ་གྷོ་ཥཱ་ཡ། བློ་གྲོས་རབ་ཡངས་ཆུ་གཏེར་ཆེ། །མཁས་བཙུན་བཟང་པོའི་ནོར་བུས་
གང༑ ༑གྲགས་པ་དཀར་པོའི་རླབས་འཁྲུགས་པ། །འཇམ་དཔལ་ངུར་སྨྲིག་རོལ་པར་འདུད། །མི་
འཇིགས་བཞི་ལྡན་ཤཱཀྱའི་གཙོས། །སྤྱོད་པ་རྣམ་གསུམ་ལས་བརྩམས་ནས། །མདོ་རྒྱུད་དྲང་ངེས་
གསུངས་པ་ཀུན། །འཕགས་ཡུལ་མཁས་གྲུབ་ཚད་ལྡན་གྱིས། །རྒྱལ་བའི་དགོངས་པ་ཇི་བཞིན་
བཀྲོལ། །དེ་དག་མན་ངག་དང་བཅས་པ། །ཆོས་རྒྱལ་ལོ་པཎ་བཀའ་དྲིན་ཅན། །སྨོན་ལམ་མཐུ་ལྡན་
དེ་རྣམས་ཀྱིས། །བརྩེ་བས་ཕྱོགས་འདིར་དར་རྒྱས་མཛད། །བོད་ཀྱི་མཁས་གྲུབ་བྱེ་བ་བརྒྱས། །ཐོས་
བསམ་བསྒོམས་པས་རང་རྒྱུད་བཏུལ། །བཤད་སྒྲུབ་བསྟན་པའི་རྒྱལ་མཚན་བཟུང་། །ངེས་ལེགས་
འདོད་དགུའི་མཆོག་སྦྱིན་མཛད། །དུས་ཀྱི་དབང་གིས་དམ་པའི་སྲོལ། །དྲི་མས་སྦགས་པ་མ་བཟོད་
ནས༑ ༑རྒྱལ་བ་ཀུན་གྱི་མཁྱེན་བརྩེ་རྣམས། །མི་ཡི་ཟོལ་ལ་བརྟེན་བྱས་པ། །བློ་བཟང་སྙན་གྲགས་
སྲིད་གསུམ་ན། །ལྷང་ངེར་གྲགས་པས་མན་ངག་དང་། །དགོངས་འགྲེལ་ལྟར་སྣང་སུན་ཕྱུང་ནས། །
རྣམ་དག་མདོ་རྒྱུད་ཇི་བཞིན་བཤད། །སྙིང་ནས་ཆོས་བཞིན་སྤྱོད་འདོད་པ། །དེ་དག་རྣམས་ལ་བླང་
དོར་གནས། །གསལ་བར་སྟོན་པའི་ལེགས་བཤད་རྣམས། །ཐར་འདོད་སྤྱི་ཡི་འཇུག་ངོགས་མཆོག །དེ་
ཕྱིར་འདི་དག་ཐུབ་བསྟན་སྤྱིའི། །སྙིང་པོ་བསྡུས་པར་ཤེས་བྱས་ནས། །ཡོངས་རྫོགས་བསྟན་ལ་དད་
པའི་བློས། །འབད་པས་སྒྲུབ་ལ་སུ་མི་སྤྲོ། །དེ་ཕྱིར་ཚེ་རིང་དབང་རྒྱལ་ཞེས། །རིགས་དང་ཡོན་ཏན་
ཕུན་ཚོགས་ཤིང་། །ཆེན་པོའི་གནས་ལ་གནས་ན་ཡང་། །ཀུན་ལ་བཞིན་འཛུམ་གུས་པ་ཅན། །དེ་
ཡིས་ལུས་སྲོག་ལོངས་སྤྱོད་རྣམས། །རྩ་ཡི་ཟིལ་པ་ལྟར་མཐོང་ནས། །ཡོ་བྱད་མཐུན་རྐྱེན་ཅི་དགོས་
སྦྱར༑ ༑དད་པས་འདི་བསྐྲུན་དཀར་པོའི་ལས། །ཇི་སྙེད་ཐོབ་དེས་འགྲོ་བ་ཀུན། །སྒྲིབ་གཉིས་ཉེས་པ་
ལས་གྲོལ་ཏེ། །བདེར་གཤེགས་གནས་སུ་ཕྱིན་གྱུར་ཅིག །ཇི་སྲིད་དེ་མ་ཐོབ་ཀྱི་བར། །མི་ཁོམ་
གནས་སུ་མི་སྐྱེ་ཞིང་། །དལ་འབྱོར་ཕུན་ཚོགས་ཐོབ་པ་དང་། །ཆུང་ནས་རབ་ཏུ་འབྱུང་བར་ཤོག །མི་
རྟག་ལས་འབྲས་སྡུག་བསྔལ་གསུམ། །མ་བརྗེད་དྲན་པས་ཡིད་བསྐྱོད་ནས། །ལས་དང་ཉོན་མོངས་
ཀུན་འབྱུང་དགྲ། །བསླབ་གསུམ་མཚོན་གྱིས་འཇོམས་པར་ཤོག །མ་རིག་མིག་ལོང་ཉམ་ཐག་འགྲོ། །
- 98-

༄༅། །དཀར་ཆག་སྨོན་ལམ་གྱི་རིམ་པ། །༼ནོ་
ཀུན་གྱི་བཀའ་དྲིན་དྲན་པའི་བློས། །དེ་དག་ཉེས་ཟད་སངས་རྒྱས་སར། །འགོད་པའི་ཡི་དམ་བརྟན་
པར་ཤོག །རྒྱལ་སྲས་སྤྱོད་པ་ཇི་སྙེད་པ། །ཚུལ་ཁྲིམས་གསུམ་དུ་ལེགས་བསྡུས་ནས། །ཇི་སྲིད་བརྟན་
པ་མ་ཐོབ་བར། །ཐོག་མར་རང་རྒྱུད་འདུལ་བར་ཤོག །ཆོས་ཀུན་སྒྱུ་མ་ལྟ་བུ་དང་། །སྐྱེ་བ་སྐྱེད་མོས་
ཚལ་འགྲོ་ལྟར། །མཐོང་ནས་མཁའ་ཁྱབ་གནས་རྣམས་སུ། །བཀོད་པ་དཔག་མེད་སྟོན་པར་ཤོག །
སངས་རྒྱས་རྒྱ་མཚོ་མཆོད་བྱེད་ཅིང༌། །གསུང་དབྱངས་རྒྱ་མཚོ་ཉན་པ་དང༌། །ཏིང་འཛིན་རྒྱ་མཚོར་
དབང་ཐོབ་ནས། །ཚོགས་གཉིས་རྒྱ་མཚོའི་མཐར་ཕྱིན་ཤོག །དབང་པོ་ཤིན་ཏུ་རྣོ་བ་དང་། །སྙིང་རྗེ་
ཤིན་ཏུ་ཤུགས་དྲག་པས། །གལ་ཏེ་སྔགས་ལ་འཇུག་འདོད་ན། །དེ་ཚེ་རྡོ་རྗེ་སློབ་དཔོན་ཆེ། །མཚན་
ཉིད་ལྡན་དང་ཕྲད་པར་ཤོག །གསང་སྔགས་སྒྲ་ལ་མ་ཞེན་པར། །མཐའ་དྲུག་ཚུལ་བཞིས་བཤད་པ་
བཞིན། །དམ་ཚིག་སྡོམ་པ་གཅེས་བཟུང་ནས། །རིམ་གཉིས་རིམ་བཞིན་སྒོམ་པར་ཤོག །བསྐྱེད་རིམ་
ཕྲ་རགས་མཐར་ཕྱིན་ནས། །རྫོགས་རིམ་རིམ་ལྔ་སྦྱོར་དྲུག་སོགས། །རྒྱུད་དང་གྲུབ་ཐོབ་དགོངས་པ་
ལྟར༑ ༑འཁྲུལ་མེད་ཉམས་མྱོང་སྐྱེ་བར་ཤོག །རྒྱུ་དང་འབྲས་བུའི་ཐེག་ཆེན་ལམ། །ཀུན་གྱི་བགྲོད་པ་
མཐར་ཕྱིན་ནས། །ཁ་སྦྱོར་ཡན་ལག་བདུན་ལྡན་སྐུས། །སྤྲུལ་སྐུའི་དྲ་བ་འགྱེད་པར་ཤོག །རྣམ་རྟོག་
ལས་བྱུང་འཁོར་བའི་ཆོས། །རྣམ་པར་རྟོག་མེད་ལྷན་སྐྱེས་མེས། །བསྲེགས་པའི་ཞི་བ་འཆི་མེད་
གནས། །ཀུན་གྱིས་བདེ་བླག་ཐོབ་གྱུར་ཅིག །ཐུབ་བསྟན་འཛིན་སྐྱོང་སྤེལ་བ་ལ། །བདག་སོགས་
སེམས་ཅན་མ་ལུས་པ། །རྒྱལ་བའི་དབང་པོ་ཙོང་ཁ་པ། །ཉིད་དང་ཀུན་ནས་མཚུངས་པར་ཤོག །དེ་
ལྟར་སྨོན་པའི་དོན་རྣམས་ཀུན། །མཆོག་གསུམ་རིན་ཆེན་བྱིན་རླབས་དང་། །བདག་གི་ལྷག་བསམ་
དག་པའི་མཐུས། །གེགས་མེད་ལྷུན་གྱིས་འགྲུབ་གྱུར་ཅིག །
ཅེས་པ་འདི་ཡང་ཡོན་ཏན་དུ་མས་རྒྱུད་ཕྱུག་པ་ཞབས་དྲུང་ཚེ་རིང་དབང་རྒྱལ་གྱིས་རྗེ་བཙུན་ཙོང་ཁ་པ་ཆེན་པོའི་གསུང་
འབུམ་གསར་བཞེངས་ཀྱི་དགེ་རྩ་བསྔོ་བ་འདི་ལྟ་བུ་ཞིག་དགོས་ཞེས་གསུངས་པ་ལྟར་སྙོམས་ལས་པ་ངག་དབང་བྱམས་པས་
སྤྲོ་བཞིན་དུ་ཕུར་བུ་ལྕོག་ཏུ་བྲིས་པ་དགེ་ལེགས་འཕེལ།། །།